ดักเก็บ RBF ตัวเต็งเข้า SET100 โบรกฯมองกำไรปีนี้ 500 ลบ. อัพเป้าใหม่ 6.80 บ.
ดักเก็บ RBF ตัวเต็งเข้า SET100 โบรกฯมองกำไรปีนี้ 500 ลบ. อัพเป้าใหม่ 6.80 บ.
28 พ.ค. 2563

ผู้สื่อข่าวรายงานว่า เมื่อวันที่ 22 พ.ค.63 ที่ผ่านมา FTSE June Review ประกาศรายชื่อหุ้นไทย 5 ตัวเข้าคำนวณ ได้แก่ บริษัทบริหารสินทรัพย์ กรุงเทพพาณิชย์ จำกัด (มหาชน) หรือ BAM (เข้า Small cap) และเข้า Micro cap อีก 4 บริษัทคือ บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF, ทรัสต์เพื่อการลงทุนในสิทธิการเช่าอสังหาริมทรัพย์บัวหลวง เค.อี.รีเทล หรือ BKER, บริษัท เอส โฮเทล แอนด์ รีสอร์ท จำกัด (มหาชน) หรือ SHR, บริษัท สตาร์เฟล็กซ์ จำกัด (มหาชน) หรือ SFLEX โดยในรอบนี้ไม่มีหุ้นออก และมีผลวันจันทร์ที่ 22 มิ.ย.2563
ขณะที่ นักวิเคราะห์บริษัทหลักทรัพย์ ทรีนีตี้ มองว่า หุ้นที่มีแนวโน้มถูกนำเข้าสู่ดัชนี SET100 ได้แก่ บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF
ด้านบริษัทหลักทรัพย์ ทิสโก้ จำกัด ปรับผลประกอบการ RBF ขึ้น 16% ในปีนี้ ด้วยอัตรากำไรที่ดีกว่าคาดทำให้ปรับอัตรากำไรขึ้นเป็น 41.6% เพื่อสะท้อนผลของสัดส่วนผลิตภัณฑ์ และอัตรากำไรที่เพิ่มขึ้นของกลุ่มแป้งและซอส แต่ยังคงคาดว่าผลประกอบการจะเพิ่มขึ้น 42% เป็น 500 ล้านบาท แนะนำให้ “ซื้อ” โดยมีมูลค่าที่เหมาะสม 6.60 บาท
เช่นเดียวกับ บริษัทหลักทรัพย์ เคทีบี (ประเทศไทย) แนะ “ซื้อ” RBF ปรับราคาเป้าหมายขึ้นเป็น 6.80 บาท (เดิม 5.55 บาท) เปลี่ยนไปใช้ราคาเป้าหมายปี 2564 โดยมองข้ามผลกระทบจากโควิด-19 ปี 2563 หลังมีทิศทางที่ดีขึ้น และสะท้อนสมมติฐานใหม่หลังงบไตรมาส 1/2563 ออกมาดีกว่าคาดถึง 47%